
2014 m. sausio 22 d. pranešimas VIR​​​​​​
Seime pristatyta Graikijos pirmininkavimo ES Tarybai programa

Bendrame Seimo Europos reikalų ir Užsienio reikalų komitetų posėdyje Graikijos ambasadorius Lietuvoje Michailas Efstratios Daracikis (Michail Efstratios Daratzikis) pristatė Graikijos pirmininkavimo Europos Sąjungos (ES) Tarybai programą.

Graikijos pirmininkavimo šūkis – „kartu mes plaukiame toliau“. Pagrindiniai šios valstybės pirmininkavimo prioritetai yra keturi: ekonomikos augimas, darbo vietų kūrimas ir sanglauda, tolesnis ekonominės ir pinigų sąjungos gilinimas, migracija, sienos ir judumas bei jūrų politika.
Graikija, kuri atsigauna po ekonominės krizės, sieks įgyvendinti priemones, kurios padėtų užkirsti kelią „ekonomikos augimui nekuriant darbo vietų“. Daug dėmesio bus skiriama bendrosios skaitmeninės rinkos kūrimui, moksliniams tyrimams ir inovacijoms bei užsienio prekybai skirtoms investicijoms. Viena iš svarbių sričių – didesnis skolinimas mažosioms ir vidutinėms įmonėms. Stiprinant ekonominę ir pinigų sąjungą, bus siekiama apsaugoti bendrosios valiutos stabilumą ir toliau kurti bankų sąjungą, kovoti su mokesčių slėpimu ir mokestiniu sukčiavimu, pinigų plovimu ir teroristų finansavimu.

Pirmininkavimo laikotarpiu Graikija propaguos visas migracijos ir judumo politikos dimensijas, kovos su nelegalia migracija, prekyba žmonėmis ir kontrabanda priemones. Saugumas ir laisvas judėjimas Sąjungoje, įskaitant svarbios infrastruktūros apsaugą nuo teroristų ar kitų pavojų taip pat yra vienas iš pirmininkavimo prioritetų. Graikija ketina pasiekti politinį susitarimą dėl direktyvos dėl trečiųjų šalių piliečių atvykimo ir apsigyvenimo, vykdant perkėlimus bendrovės viduje.

Graikija kelia sau ambicingą tikslą – performuoti visus ES jūrų politikos aspektus, kad ji apimtų platų klausimų spektrą, pavyzdžiui, aplinkos, turizmo, saugos, užsienio prekybos, migracijos ir kitus klausimus. Pirmininkaujanti valstybė narė tikisi, kad 2014 m. birželį Europos Vadovų Taryba priims ES jūrų saugumo strategiją.

Lietuvai, kaip ES plėtros šalininkei, svarbu, kad Graikijos pirmininkavimo metu būtų pasiektas progresas, įgyvendinant ES plėtros strategiją su Vakarų Balkanų šalimis. Ypač tikimasi pažangos derybose su Juodkalnija ir Serbija.

Graikija pirmininkavimą ES Tarybai sausio 1 d perėmė iš Lietuvos. Ji yra paskutinioji dabartinio trejeto (Airijos, Lietuvos ir Graikijos) valstybė, pirmininkaujanti ES Tarybai. Atėnai Bendrijai pirmininkaus jau penktą kartą nuo šalies įstojimo į ES 1981 metais. Planuojamas pirmininkavimo biudžetas – apie 50 mln. eurų (172,6 mln. litų).

Per ateinantį pusmetį Graikija planuoja surengti 14 ministrų lygio ir 120 kitokių susitikimų. Graikijos parlamente planuojama organizuoti 7 parlamentinio matmens pirmininkavimo renginius. Jos pirmininkavimo laikotarpiu, t.y. gegužę, vyks Europos Parlamento rinkimai, pačioje Graikijoje vyks vietos savivaldos rinkimai.

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.

